Regionaalpoliitiliselt on tarvis silmas pidada ka siserännet, s.o liikumist riigi piires. Meil on olemas tabelid kahe rahvaloenduse, 1989. ja 2000. aasta võrdlevate andmetega. Laias laastus näitab see Eesti elanike silmatorkavalt suurt paiksust: 91,2% inimestest, kes olid Eestis mõlema loenduse ajal, elasid jätkuvalt samas maakonnas. Kui tohin siia lisada isikliku mulje, siis tundub, et  viimastel aastatel on mobiilsus kuigivõrd kasvanud, vähemalt pendelrände vormis. Kindlasti vajab riik siserände kohta operatiivset ülevaadet ja jooksvaid uuringuid.